b'\n_START_ARTICLE_\nAlfonz Serjun\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini idrijskega posestnika in kavarnarja Josipa in gospodinje Ivanke Serjun rojene Kos. Po kon\xc4\x8danem \xc5\xa1tudiju medicine je postal zdravnik splo\xc5\xa1ne prakse v Tolminu. Tu je organiziral in vodil abstinen\xc4\x8dno gibanje Sveta vojska, ter imel o \xc5\xa1kodljivosti prekomernega pitja alkoholnih pija\xc4\x8d \xc5\xa1tevilna predavanja. Avgusta 1913 se je udele\xc5\xbeil ob\xc4\x8dnega zbora Svete vojske v Ljubljani in septembra istega leta protialkoholnega kongresa v Milanu._NEWLINE_Leta 1936 se je preselil v Gorico, kjer je prav tako opravljal splo\xc5\xa1no prakso. Bil je znan gori\xc5\xa1ki zdravnik in sodi v rod zdravnikov, ki sta jih pred in po prvi svetovni vojni predstavljala na Gori\xc5\xa1kem dr. Anton Brecelj in na Tr\xc5\xbea\xc5\xa1kem pa dr. Just Pertot.'